ROZHODNUTIE KOMISIE
z 11. februára 2005
o vyrovnaní účtov niektorých platobných agentúr v Belgicku, Španielsku a Grécku, na základe výdavkov financovaných záručnou sekciou Európskeho poľnohospodárskeho usmerňovacieho a záručného fondu (EPUZF) v rozpočtovom roku 2001
(oznámené pod číslom dokumentu K(2005) 295)
(Len znenie v španielskom, gréckom, francúzskom a holandskom jazyku je autentické)
(2005/127/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (1), najmä na jeho článok 7 ods. 3
po konzultácii s Výborom pre fond,
keďže:
(1)
Komisia rozhodnutím 2002/461/ES z 12. júna 2002 o vyrovnaní účtov členských štátov na základe výdavkov financovaných záručnou sekciou Európskeho poľnohospodárskeho usmerňovacieho a záručného fondu (EPUZF) v rozpočtovom roku 2001 (2) vyrovnala účty všetkých platobných agentúr okrem belgickej platobnej agentúry „Betaalorgaan van de Vlaamse Gemeenschap“, španielskych platobných agentúr „FEGA“ a baskických krajín, ako aj gréckych platobných agentúr.
(2)
Vzhľadom na nové údaje poskytnuté Belgickom, Španielskom a Gréckom a po doplnkovom overení môže Komisia prijať rozhodnutie o pravdivosti, úplnosti a presnosti predložených účtov príslušných platobných agentúr.
(3)
Pri vyrovnaní účtov belgických, španielskych a gréckych platobných agentúr Komisia musí zohľadniť sumy vyplatené Belgicku a sumy strhnuté Španielsku a Grécku na základe jej rozhodnutia 2002/461/ES. Z tohto rozhodnutia nevyplývajú teda nijaké finančné následky.
(4)
Podľa článku 7 ods. 3 nariadenia (ES) č. 1258/1999 a článku 7 ods. 1 nariadenia Komisie (ES) č. 1663/95 zo 7. júla 1995 stanovujúceho podrobné pravidlá uplatňovania nariadenia Rady (EHS) č. 729/70 týkajúceho sa postupu pri zúčtovaní výkazov záručnej sekcie EPUZF (3), toto rozhodnutie prijaté na základe účtovníckych údajov neovplyvní budúce rozhodnutia Komisie, vylučujúce z financovania Spoločenstva výdavky, ktoré neboli uskutočnené v súlade s pravidlami Spoločenstva,
PRIJALA TOTO ROZHODNUTIE:
Článok 1
Účty belgickej platobnej agentúry „Betaalorgaan van de Vlaamse Gemeenschap“, španielskych platobných agentúr „FEGA“ a baskických krajín, ako aj gréckych platobných agentúr GEDIDAGEP/OPEKEPE, týkajúce sa výdavkov financovaných záručnou sekciou Európskeho poľnohospodárskeho usmerňovacieho a záručného fondu (EPUZF) v rozpočtovom roku 2001, sa týmto rozhodnutím vyrovnávajú.
Vymáhateľné alebo splatné sumy príslušných členských štátov na základe tohto rozhodnutia sú určené v prílohe I.
Článok 2
Toto rozhodnutie je adresované Belgickému kráľovstvu, Španielskemu kráľovstvu a Helénskej republike.
V Bruseli 11. februára 2005